2012/0360 (COD)

A BIZOTTSÁG KÖZLEMÉNYE AZ EURÓPAI PARLAMENTNEK

az Európai Unió működéséről szóló szerződés 294. cikkének (6) bekezdése alapján

a fizetésképtelenségi eljárásról szóló 1346/2000/EK tanácsi rendelet módosításáról szóló európai parlamenti és a tanácsi rendelet elfogadására vonatkozó tanácsi álláspontról

1. Előzmények

|  |  |
| --- | --- |
| A javaslat Európai Parlament, illetve Tanács számára történő megküldésének időpontja(COM(2012) 744 final – 2012/0360 COD dokumentum): | 2012. 12. 13. |
| Az Európai Gazdasági és Szociális Bizottság véleményének időpontja: | 2013. 05. 22. |
| Az Európai Parlament álláspontjának időpontja (első olvasat): | 2014. 02. 05. |
| A Tanács álláspontja elfogadásának időpontja: | 2015. 03. 12.. |

2. A Bizottság javaslatának célja

A fizetésképtelenségi eljárásról szóló rendelet módosítására irányuló bizottsági javaslat 2012. december 12-én került elfogadásra. Elsődleges célja a „megmentési kultúra” EU-ban történő előmozdítása. A javaslat legfőbb elemei az alábbiak: a javaslat kiterjeszti a rendelet hatályát a vállalkozások fizetőképességének helyreállítását célzó „megelőző” fizetésképtelenségi eljárásokra, valamint a magánszemélyekre vonatkozó fizetőképtelenségi eljárások szélesebb körére; közelebbről meghatározza a joghatósági kritériumokat (a fő érdekeltségek központja – COMI), és tökéletesíti a joghatóság megvizsgálására vonatkozó eljárási keretet; az adósok számára az átláthatóság növelése érdekében létrehozza a fizetésképtelenségi nyilvántartások összekapcsolt rendszerét; növeli a vállalkozások fizetőképességének helyreállítására vonatkozó esélyeket a másodlagos eljárások indításának olyan esetekben történő mellőzésével, amikor egyéb módokon biztosítják a helyi hitelezők érdekeit (úgynevezett „egyesített másodlagos eljárások”); jogi keretet biztosít a gazdálkodó szervezetek csoportjainak tagjaira vonatkozó eljárások koordinálásához.

3. A Tanács álláspontjával kapcsolatos megjegyzések

A tanácsi álláspont néhány részletkérdés technikai módosításától eltekintve a bizottsági javaslat valamennyi lényegi elemét elfogadja. A módosítások a következők: a legkedvezőbb igazságszolgáltatási fórum fogyasztók általi visszaélésszerű kiválasztása elleni további intézkedések, annak előírása, hogy a helyi hitelezők többsége jóváhagyja az egyesített másodlagos eljárást, valamint az úgynevezett csoportos koordinációs eljárás bevezetése. A Bizottság támogatja ezeket a módosításokat.

A 2014. október 15-én és 2014. november 10-én tartott informális háromoldalú megbeszéléseken a Parlament, a Tanács és a Bizottság ideiglenes politikai megállapodásra jutott a fizetésképtelenségi eljárásról szóló új rendelet szövegezését illetően (átdolgozás).

A Tanács 2014. december 4-én megerősítette ezt a politikai megállapodást, majd 2015. március 12-én első olvasatban elfogadta álláspontját.

4. Következtetés

Mivel a háromoldalú megbeszélések során megegyezés született a bizottsági javaslathoz fűzött valamennyi módosításról, a Bizottság el tudja fogadni a Tanács első olvasatban elfogadott álláspontjában szereplő módosításokat.